**Урок беларускай мовы, 2 класс**

**Тэма: Знаёмства з зацвярдзелымі зычнымі гукамі .Правапіс слоў з імі.**

**Мэта**: плануецца, што да канца ўроку ў дзяцей будзе сфарміравана паняцце аб зацвярдзелых гуках, аб асаблівасцях іх вымаўлення і перадачы на пісьме.

**Будуць ведаць**: навыкі вымаўлення зацвярдзелых зычных гукаў

**Будуць умець**: правільна ўжываць літары, якія абазначаюць галосныя пасля зацвярдзелых зычных

**Задачы асабістага развіцця**:садзейнічаць узбагачэнню слоўнікавага запасу,развіццё мыслення, памяці, выхаванне добразычлівасці

**Абсталяванне** : Свірыдзенка,В.І.Беларуская мова . Падручнік для 2 класа ўстаноў агульнай сярэдняй адукацыі з рускай мовай навучання ў дзвюх частках.Частка 2/В.І.Свірыдзенка .- Мінск: Нацыянальны інстытут адукацыі, 2020.-144 с.; карткі з выявамі і подпісам птушак; карткі з літарамі, якія абазначаюць зацвярдзелыя гукі;карткі з галоснымі літарамі, якія пішуцца пасля зацвярдзелых; карткі з літарамі,з якіх складаецца слова ВЯСНА; малюнкі веснавых кветак для кожнага вучня; паштоўкі з малюнкам жаваранка і дамашнім заданнем для кожнага вучня; прэзентацыя; аўдыёзапіс з гучаннем гуслей і жалейкі ; карткі з пазламі, на якіх словы з прапушчанымі літарамі або (пры магчымасці выкарыстання Інтэрнэту) выкарыстанне рэсурсу LearningApps.org з электронным варыянтам практыкавання Пазлы .

**1.Арганізацыйны момант.**

-Сядайце! Вазьміцеся за рукі, паглядзіце адзін на аднаго, усміхніцеся.Я жадаю, каб у вас сёння на ўроку ўсё атрымалася і мы правялі ўрок у добрым настроі.

**2.Актуалізацыя ведаў.**


Арфаграфічная размінка:

-У нас не было дамашняга задання, таму мы з вамі пагуляем і ўспомнім, што мы вывучалі раней.

-Ці любіце вы складваць пазлы?

-Вось мы зараз складзем пазлы.А каб іх скласці, трэба ўспомніць правіла правапісу д-дз, т-ц.

СЛОВЫ : біле…ік, с…юдзёны, брыга…ір, ар…ыкул, на…юрморт, …ень,…юльпан, дзеся…ь,…ікавы, гвар…ыя,ак…ёр, …ве,…эхнік, …эрмас,біле…ік.



**3.Этап падрыхтоўкі да засваення новага матэрыялу.Стварэнне праблемнай сітуацыі.**

**-**Сёння ў нас незвычайны ўрок, мы здзейснім падарожжа. А ў нашым падарожжы мы будзем шукаць вясну.( Слайд 1)

-Які зараз месяц?

-А што гэта за месяц?

-А раз люты –гэта апошні зімовы месяц, то самы час адпраўляцца на пошукі вясны! У нашым падарожжы мы будзем знаёміцца з новай тэмай, выконваць заданні.За кожнае заданне мы будзем атрымліваць літары, з якіх у канцы ўрока складзем слова.

-Адкажыце, хто для нас з’яўляецца прадвеснікамі вясны?

-Правільна. Так вось: сёння на ўроку мы будзем даследчыкамі.Мы ўспомнім птушак Беларусі і як яны называюцца.

-Адгадайце загадкі:

1.За ўсіх птушак ён чарней,

Чысціць поле ад чарвей. (Грак)

2.У пагодлівы дзянёк

Недзе з паднябесся

Пералівісты званок

Славіць працу песняй. (Жаваранак)

3.На бярозе над шпакоўняй

З радасцю вясновай

Працалюб-пяюн шыкоўны

Свішча адмыслова. (Шпак)

4.Прыляцела да кармушкі

Размалёваная птушка,

А знайшла ў кармушцы сала,

Дык і ласавацца стала. (Сініца)

5.Дзюбасты, шэры, хто там

Выглядвае з балота?

Нага ад стомы ные.

Завісла ў небе шыя. (Чапля)

(На дошцы вывешваюцца карткі з выявай і назвай птушак)

-Добра ! Малайцы!А паглядзіце на адгадкі.Хто з вас прачытае гукі, якія абазначаюць літары , якія падкрэслены ў адгадках?

-Ч Р Ж Ш Ц

-Паглядзіце на экран. У беларускай мове , як і ў русскай ёсць гукі,якія ўтвараюць пару па звонкасці-глухасці.Давайце разам іх прачытаем.(Слайд 2 )

-А ёсць гукі, якія не маюць мяккай пары. Гэтыя гукі называюцца зацвярдзелыя.

-Я якіх гукаў няма ў нашых адгадках?

-Правільна – гукаў [дж] і [ў]. Гук [дж] у беларускай мове зацвярдзелы, а з гукам [ў] мы будзем знаёміцца пазней, аднак ужо зараз запамінаем, што гэты гук заўсёды цвёрды і не мае парнага мяккага.

-А зараз разам прачытаем і вымавім гукі на дошцы і запомнім, што яны заўсёды цвёрдыя і называюцца - зацвярдзелыя.

-А хто здагадаўся, якая ж тэма нашага ўроку?

-Правільна,тэма нашага ўрока-ЗАЦВЯРДЗЕЛЫЯ ЗЫЧНЫЯ ГУКІ.ПРАВАПІС СЛОЎ З ІМІ.( Слайд 3)

-Мы з вамі выканалі першае заданне – узналі тэму нашага урока.За выкананае заданне мы атрымліваем першую літару-**В**.

**4.Этап засваення новых ведаў**

-Вы гатовы да далейшых выпрабаванняў?Тады працягваем наша падарожжа.Паглядзіце, нам сустрэлася заснежанае поле. (Слайд 4)

-Давайце адкрыем нашы сшыткі і на такім жа белым полі запішам дату і прапішам чыстапісанне.

Жж

Дж дж

Ж\_рт, урадж\_й, ч\_пля, ц\_рк

-Уважліва паглядзіце на словы. Якія літары прапушчаны?

-Які вывад можна зрабіць?

На дошцы:

Р

Ж

Ш а, о, у, ы

Ч

Дж

**Работа над правілам.**

-Адкрыйце с.28 і прачытайце правіла. ( Чытае настаўнік, затым дзеці чытаюць услых разам).

-Што мы даведаліся з правіла?

-Так,мы з вамі даведаліся, якія літары пішуцца пасля зацвярдзелых гукаў і атрымліваем наступную літару - **С**.

**5.Этап першаснай праверкі ўспрымання вывучанага**

-Мы адпраўляемся далей і , паглядзіце, мы апынуліся перад ракой.(Слайд 5)

- Яна яшчэ скавана лёдам . Ці можна па ёй перайсці на другі бераг? Чаму?

-Каб небяспечна перайсці праз раку нам патрэбен мост, а каб ён з’явіўся , нам трэба выканаць наступнае заданне.

-Адкрыйце практыкаванне 54.Прачытайце, што трэба зрабіць? ( Тры вучні выконваюць ля дошкі, дзеці ў сшытках:1 рад-1 слупок, 2 рад- 2 слупок, 3 рад- 3 слупок)

-Як можна назваць гэтыя словы ? (музычныя інструменты)

-Знайдзіце словы з зацвярдзелымі зычнымі і падкрэсліце гэтыя літары.

-Ці ўсе музычныя інструменты вам знаёмы?

-**Жалейка**-народны музычны духавы інструмент у выглядзе трубкі з раструбам.**Гуслі**-народны музычны інструмент, які прадстаўляе сабой корпус з нацянутымі струнамі .( Слайд 6,7 )

-Паглядзіце, у нас з’явіўся мост праз раку і можам ісці далей. (Слайд 8)

-А перад далейшай дарогай зараз самы час адпачыць.У час адпачынку давайце паслухаем , як гучаць жалейка і гуслі ( дзеці слухаюць аўдыёзапіс), а таксама правядзем фізкультхвілінку.

***Фізкультхвілінка***

*Устаньце, дзеткі, усміхніцеся,*

*Зямлі нашай пакланіцеся*

*За шчаслівы дзень учарашні.*

*Усе да сонца пацягніцеся,*

*Улева, управа нахіліцеся,*

*Верацёнцам пакруціцеся.*

*Раз прысядзьце, два прысядзьце*

*І за парты ціха сядзьце.*

-А пакуль мы адпачывалі, у нас з’явілася наступная літара- **А**.

**6.Этап замацавання ведаў**

-Адпачнулі і можна рухацца далей.Мы з вамі апынуліся ў садзе.Ён яшчэ не прачнуўся, ён , як і мы, таксама чакае вясну. (Слайд 9)

- Давайце дапаможам яму хутчэй прачнуцца - выканаем наступнае заданне.

-Паглядзіце практыкаванне 55 (самастойна).

-А пакуль мы працавалі, у нашым садзе з’явіліся птушкі і прынеслі нам яшчэ адну літару –**Я.** (Слайд 10)

**Знаёмства з новым слоўнікавым словам**.

-Мы адпраўляемся далей і нас чакае наступнае выпрабаванне.Зараз мы ўспомнім слоўнікавыя словы.( Вучань піша каля дошкі, астатнія- у сшытках).

-Мядзведзь, месяц,тэатр, рукзак, дождж.(Правяраем па слайду.На слайдзе ў словах падкрэслены літары: мядзведзь, месяц,тэатр, рукзак,дождж). (Слайд 11 )

-Якое слова можна скласці з падкрэсленых літар?

-Да, гэта наша новае слоўнікавае слова –МЕТРО. ( Слайд 12)

-Што такое метро?( пр.53- дзеці разам услых чытаюць значэнне слова метро).

-Паглядзіце, якое правіла не працуе ў гэтым слове ? ( У першым складзе перад націскам Е мяняецца на Я). Вось чаму гэтае слова трэба запомніць і яно- слоўнікавае.

-А зараз папрацуем разам. Паглядзіце на слайд, нам трэба ўставіць літары.Калі ўсё будзе верна, на месцы пропуску з’явіцца літара. Заданне : устаў літары. (Слайд 13 )

**7.Этап інфармавання аб дамашнім заданні.**

-Дамашняе заданне сёння будзе незвычайнае.Да кожнага з вас прыляцела птушачка-прадвесніца вясны і прынесла заданне , якое вы выканаеце дома. (Дзецям падрыхтаваны паштоўкі з малюнкам жаваранка і заданнем да выканання- у заданні прапанаваны тэкст, у якім трэба ўставіць прапушчаныя літары).

**8.Падвядзенне вынікаў урока.**

-У нас з’явілася апошняя літара –**Н**. Паглядзіце, якое слова можна скласці з літар?

-ВЯСНА.

-Адшукалі мы яе?

-Да, мы справілія з усімі выпрабаваннямі.

-З якімі літарамі мы сёння пазнаёміліся? ( Слайд 14)

-З якімі галоснымі яны сябруюць?

-Дзякую вам за добрую працу.Вы былі стараннымі, актыўнымі і ўважлівымі. Наша падарожжа скончылася.Вясна дзякуе вам за дапамогу.Цяпер ёй лягчэй будзе знайсці дарогу да нас.

**9.Рэфлексія.**

-У кожнага з вас на стале ёсць кветачка.Калі ў вас добры настрой і вы задаволены працай на ўроку, прымацуйце сваю кветачку ў букецік на дошцы, які падрыхтавала для вас вясна.